བཙུན་མོ་རིན་ཆེན་དམ་པའི་དབང་བསྐུར་རོ། །ཨོཾ་ཝསྟི་རཏྣ་ཨ་བྷི་རིཉྩ་མི། སེམས་ཅན་ཐམས་ཅད་ཏིང་ངེ་འཛིན་ཞི་བའི་ཚུལ་གྱིས་བདག་དང་གཞན་གྱི་དོན་བདེ་བར་བསྒྲུབ་པ་ལ་ཡིད་བཞིན་དུ་འབྱོར་བའི་དབང་དང་ལྡན་པར་གྱུར་ཅིག གང་ཡང་རྒྱལ་བ་མུ་ཏིག་དང་ལྡན་པའི། །གསེར་སོགས་མང་པོ་ཐུབ་ལ་ཕུལ་བ་ལྟར། །བཟོད་ལྡན་མཚུངས་པའི་ཁྱིམ་བདག་ནོར་ལྡན་པའི། །བློན་པོ་རིན་ཆེན་དམ་པའི་དབང་བསྐུར་རོ། །ཨོཾ་མཱ་ཧཱ་ཏ་རཏྣ་ཨ་བྷི་རིཉྩཱ་མི། ལྷའི་མིག་རྣམ་པར་དག་པ་ཐོབ་སྟེ། འཕགས་པའི་ནོར་བདུན་དང་ལྡན་ཞིང་ཡེ་ཤེས་ཕུན་སུམ་ཚོགས་པའི་དབང་དང་ལྡན་པར་གྱུར་ཅིག ཡན་ལག་ཐམས་ཅད་ལེགས་སྐྱེས་ས་ལ་ནི། །རབ་གནས་གངས་ཅན་རི་འདྲ་གླང་པོ་ཆེ། །རྒྱལ་པོ་ལ་འོས་མཁའ་ལ་རབ་འགྲོ་བའི། །གླང་པོ་རིན་ཆེན་དམ་པའི་དབང་བསྐུར་རོ། །ཨོཾ་ཧསྟི་རཏྣ་ཨ་བྷི་རིཉྩ་མི། སྟོབས་བཅུ་དང་ལྡན་ཞིང་བདུད་བཞིའི་སྟོབས་ཚར་བཅད་ནས་སེམས་ཅན་ཐམས་ཅད་ཐེག་པ་ཆེན་པོ་ལ་འཇུག་ནུས་པའི་དབང་དང་ལྡན་པར་གྱུར་ཅིག ཐོ་རངས་དུས་སུ་ཕྱོགས་རྣམས་མ་ལུས་པའི། །ས་རྣམས་བསྐོར་ཏེ་སླར་ཡང་ལྡོག་ནུས་པའི། །རྨ་བྱའི་མགྲིན་པའི་སྤུ་ལྟར་ཡིད་འོང་བའི། །རྟ་མཆོག་རིན་ཆེན་དམ་པའི་དབང་བསྐུར་རོ། །ཨོཾ་ཏུ་རངྒ་ཨ་ཤོ་རཏྣ་ཨ་བྷི་རིཉྩ་མི། སོ་སོ་ཡང་དག་པ་རིག་པ་བཞིས་འགྲོ་བ་རྣམས་མི་གནས་པའི་མྱ་ངན་ལས་འདས་པའི་དབྱིངས་སུ་ཐོགས་པ་མེད་པར་སྐྱེལ་ནུས་པའི་དབང་དང་ལྡན་པར་གྱུར་ཅིག འགྲོ་དང་ལྡོག་དང་ཀུན་ནས་འོང་འགྱུར་བའི། །མ་ལུས་བདུད་དཔུང་འཇིག་པར་བྱེད་པ་སྟེ། །དཔའ་བརྟེན་འབྱོར་པའི་དཔུང་དང་བཅས་པ་ཡི། །དམག་མི་རིན་ཆེན་དམ་པའི་དབང་བསྐུར་རོ། །ཨོཾ་ཁདྒ་རཏྣ་ཨ་བྷི་རིཉྩ་མི། ཐབས་ཤེས་རབ་གཉིས་སུ་མེད་པའི་དགོས་པ་མཐར་ཕྱིན་ནས་འཇིགས་ཚོགས་ལ་ལྟ་བའི་རི་བོ་ཉི་ཤུ་འཇོམས་ཤིང་ཡེ་ཤེས་ཕུན་སུམ་ཚོགས་པའི་དབང་དང་ལྡན་པར་གྱུར་ཅིག
དེ་རྣམས་ཀྱིས་རྒྱལ་སྲིད་སྣ་བདུན་གྱིས་ཤིས་པ་བྱ་བའི་ཚུལ་བསྟན་ཟིན་ནས། དེ་ནས་བཀྲ་ཤིས་རྫས་བརྒྱད་ཀྱིས་ཤིས་པ་བྱ་བ་ནི། མདུན་བསྐྱེད་ཀྱི་གཙོ་བོས་མཛད་པར་བསམ་ལ། རྫས་བརྒྱད་ཡིད་ཀྱིས་བསྒོམ་པ་ལ་བུམ་ཆུ་གཏོར་བར་མོས་ཏེ།
ཨ་མྲྀ་ཏ
ས་བསང་།
སྭ་བྷཱ་ཝ
ས་སྦྱངས།
སྟོང་པའི་ངང་ལས་མྃ་ལས་བྱུང་བའི་བཀྲ་ཤིས་ཀྱི་རྫས་བརྒྱད་བདག་དང་སེམས་ཅན་ཐམས་ཅད་ཀྱི་ཚེ་དང་བསོད་ནམས་དཔལ་དང་འབྱོར་བ་ཕུན་སུམ་ཚོགས་པ་ཐམས་ཅད་རྒྱས་པར་བྱེད་པའི་ནུས་པ་དང་ལྡན་པར་གྱུར་ཅིག ཨོཾ་མངྒ་ལཾ་ཨཥྚ་དྲ་བྱ་ཧཱུྃ་ཕཊ྄།
ཞེས་པ་གསུམ་བཟླ། དེ་ནས་མདུན་བསྐྱེད་ཀྱི་གཙོ་བོས་བཀྲ་ཤིས་རྫས་བརྒྱད་རིམ་པ་བཞིན་རང་གི་ལག་ཏུ་གཏད་པར་བསམ་ལ།
མེ་ལོང་ཡེ་ཤེས་རྒྱ་མཚོ་ཆེན་པོ་ཡི། །ཡེ་ཤེས་རྒྱ་མཚོ་མཆོག་ཏུ་དག་གྱུར་ཏེ། །རྣམ་དག་ཆོས་ལ་ཐོགས་མེད་ལོངས་སྤྱོད་པའི། །བཀྲ་ཤིས་དེས་ཀྱང་སྒྲིབ་པ་དག་གྱུར་ཅིག །སྔོན་བཅོམ་ལྡན་འདས་ལ་གཟུགས་ཀྱི་ལྷ་མོ་འོད་འཆང་མས་མེ་ལོང་ཕྱག་ཏུ་ཕུལ་བ་ལ་བརྟེན་ནས་བཀྲ་ཤིས་པའི་རྫས་སུ་བྱིན་གྱིས་བརླབས་པ་དེ་བཞིན་དུ། དེང་འདིར་བདག་དང་སེམས་ཅན་ཐམས་ཅད་མེ་ལོང་གི་རྫས་ལ་བརྟེན་ནས་ཤིན་ཏུ་ཚེ་རིང་ཞིང་བཀྲ་ཤིས་པར་གྱུར་ཅིག བིལ་བ་རྒྱུ་རྐྱེན་འབྲས་བུར་བཅས་པའི་ཆོས། །འཇིག་རྟེན་འཇིག་རྟེན་འདས་པའི་སྤྱོད་པ་ཀུན། །བྱང་ཆུབ་སྙིང་པོ་མཆོག་ཏུ་གྱུར་པ་ཡིས། །བཀྲ་ཤིས་དེས་ཀྱང་དོན་ཀུན་གྲུབ་གྱུར་ཅིག །སྔོན་བཅོམ་ལྡན་འདས་ལ་ལྷ་ཚངས་པས་ཤིང་ཐོག་བིལ་བ་ཕྱག་ཏུ་ཕུལ་བ་ལ་བརྟེན་ནས་
སོགས་གོང་བཞིན་བརྗོད།
དུར་བས་ཚེ་ནི་འཕེལ་བར་བྱེད་པ་སྟེ། །རྡོ་རྗེ་སེམས་དཔའི་ཚེ་ནི་རབ་གྲུབ་ནས། །ཉོན་མོངས་སྐྱེ་ཤི་རྒྱུན་ཆད་གྱུར་པ་ཡི། །བཀྲ་ཤིས་དེས་ཀྱང་ཚེ་ཡང་འཕེལ་གྱུར་ཅིག །སྔོན་བཅོམ་ལྡན་འདས་ལ་རྩྭ་འཚོང་བཀྲ་ཤིས་ཀྱིས་རྩྭ་དུར་བ་ཕྱག་ཏུ་ཕུལ་བ་ལ་བརྟེན་ནས་
ཞེས་སོགས་བརྗོད།
གི་ཝཾ་དུག་གསུམ་འཇོམས་པ་ནད་ཀྱི་སྨན། །སྨན་མཆོག་ཆོས་ཉིད་རབ་ཏུ་རྟོགས་གྱུར་ནས། །ཉོན་མོངས་ཟུག་རྔུ་མེད་པར་གྱུར་པ་ཡི། །བཀྲ་ཤིས་དེས་ཀྱང་དུག་གསུམ་ཞི་གྱུར་ཅིག །སྔོན་བཅོམ་ལྡན་འདས་ལ་གླང་པོ་ཆེ་ས་བསྲུང་གིས་གི་ཝང་ཕྱག་ཏུ་ཕུལ་བ་ལ་བརྟེན་ནས་
ཞེས་སོགས་དང་།
ཞོ་ནི་ཀུན་གྱི་སྙིང་པོར་གྱུར་པ་སྟེ། །སྙིང་པོ་རྣམ་དག་ཡེ་ཤེས་རྟོགས་གྱུར་ནས། །ཡོན་ཏན་ཀུན་གྱི་དབྱིངས་སུ་གྱུར་བ་ཡི། །བཀྲ་ཤིས་དེས་ཀྱང་ནད་ཀུན་ཞི་གྱུར་ཅིག །སྔོན་བཅོམ་ལྡན་འདས་ལ་ཞིང་པའི་བུ་མོ་ལེགས་སྐྱེས་མས་ཞོ་ཕྱག་ཏུ་ཕུལ་བ་ལ་བརྟེན་ནས་
ཞེས་སོགས་དང་།
ཡུངས་ཀར་རྡོ་རྗེ་རིགས་ཏེ་ཐམས་ཅད་དུ། །བགེགས་རྣམས་མ་ལུས་འཇོམས་པར་བྱེད་པ་སྟེ། །མཐུ་སྟོབས་ཡོན་ཏན་ཕུན་སུམ་ཚོགས་གྱུར་པའི། །བཀྲ་ཤིས་དེས་ཀྱང་བགེགས་ཀུན་ཞི་བྱེད་ཤོག །སྔོན་བཅོམ་ལྡན་འདས་ལ་གསང་བའི་བདག་པོ་ཕྱག་ན་རྡོ་རྗེས་གྲུབ་པའི་རྫས་ཡུངས་ཀར་ཕྱག་ཏུ་ཕུལ་བ་ལ་བརྟེན་ནས་
ཞེས་སོགས་དང་།
ལི་ཁྲི་དམར་པོ་དབང་གི་རང་བཞིན་ཏེ། །ཆོས་རྣམས་མ་ལུས་དབང་དུ་བསྡུས་ནས་ཀྱང་། །ཆོས་ཀྱི་རྒྱལ་སྲིད་རབ་ཏུ་བརྟན་གྱུར་པའི། །བཀྲ་ཤིས་དེས་ཀྱང་ཁྱེད་སྲིད་བརྟན་གྱུར་ཅིག །སྔོན་བཅོམ་ལྡན་འདས་ལ་བྲམ་ཟེ་སྐར་རྒྱལ་གྱི་བུས་ལི་ཁྲི་ཕྱག་ཏུ་ཕུལ་བ་ལ་བརྟེན་ནས་
སོགས་དང་།
དུང་ནི་ཆོས་ཀྱི་སྒྲ་རྣམས་སྒྲོག་པའི་ཚུལ། །ཡེ་ཤེས་རྒྱ་མཚོ་ཉིད་དུ་དག་གྱུར་ཏེ། །ཆོས་རྣམས་མ་ནོར་ཡོངས་སུ་སྟོན་པ་ཡི། །བཀྲ་ཤིས་དེས་ཀྱང་ཚིག་ལ་དབང་ཐོབ་ཤོག །སྔོན་བཅོམ་ལྡན་འདས་ལ་ལྷའི་དབང་པོ་བརྒྱ་བྱིན་གྱིས་དུང་དཀར་པོ་གཡས་སུ་འཁྱིལ་བ་ཕྱག་ཏུ་ཕུལ་བ་ལ་བརྟེན་ནས་བཀྲ་ཤིས་པའི་རྫས་སུ་བྱིན་གྱིས་བརླབས་པ་དེ་བཞིན་དུ། དེང་འདིར་ཡང་བདག་དང་སེམས་ཅན་ཐམས་ཅད་དུང་དཀར་གྱི་རྫས་ལ་བརྟེན་ནས་ཤིན་ཏུ་ཚེ་རིང་ཞིང་བཀྲ་ཤིས་པར་གྱུར་ཅིག །
ཅེས་བརྗོད་དྲིལ་གསིལ་མེ་ཏོག་འཐོར་བ་དང་བཅས་པས།
ཕུན་སུམ་ཚོགས་པ་
སོགས་དཀོན་མཆོག་གསུམ་གྱི་བཀྲ་ཤིས།
འཇིག་རྟེན་འདྲེན་པའི་
སོགས་དང་།
ལོ་བརྒྱ་ཐུབ་ཅིང་
སོགས་སྐབས་སུ་གང་བབས་ཀྱི་བཀྲ་ཤིས་ཀྱི་ཚིག་བརྗོད་ཅིང་མེ་ཏོག་གཏོར་ལ་བཀྲ་ཤིས་པར་བྱའོ། །གནས་སྐབས་དེ་དག་ཏུ་ཐོབ་པའི་དམ་ཚིག་ལ་བསྲུང་སྡོམ་བགྱིད་སྙམ་པས།
གཙོ་བོས་ཇི་ལྟར་
སོགས་ལན་གསུམ་དང་།
དབང་ཡོངས་སུ་རྫོགས་པའི་གཏང་རག་ཏུ་
མཎྜལ་རྒྱས་པ་ཕུལ་ཏེ་ལུས་དང་ལོངས་སྤྱོད་ཐམས་ཅད་ཀྱང་འབུལ། ཆ་ཤས་ནས་ལོངས་སྤྱད་དུ་གསོལ་སྙམ་པས།
དེང་ནས་བརྩམས་ཏེ་
སོགས་ལན་གསུམ་བརྗོད། སྤྱི་དོན་གསུམ་པ་རྗེས་ཀྱི་བྱ་བ་ལ། དཀྱིལ་འཁོར་གྱི་མཆོད་པ་རྣམས་ཁ་གསོས་ལ། གོང་བཞིན་བྱིན་རླབས་བྱ།
དྷརྨཱ་ར་ཎི་
རོལ་མོ་དང་བཅས་པ་མི་དགོས། དེ་ནས།
ཨོཾ་སརྦ་ཏ་ཐཱ་ག་ཏ་ཨ་པ་རི་མི་ཏ་ཨཱ་ཡུརྫྙཱ་ན་ས་པ་རི་པཱ་ར་ཨརྒྷྃ་པྲ་ཏཱིཙྪ་སྭཱཧཱ།
ཞེས་སོགས་ཆུ་གཉིས་སྔོན་འགྲོའི་ཉེར་སྤྱོད་ལྔ་རོལ་མོ་དང་བཅས་པས་མཆོད།
ཆོས་ཀྱི་འཁོར་ལོ་རྒྱ་ཆེན་བསྐོར། །
ཞེས་སོགས་ཀྱིས་བསྟོད།
མགོན་པོ་ཐུགས་རྗེ་ཆེན་པོ་དང་ལྡན་པས་བདག་དང་སྦྱིན་པའི་བདག་པོས་ཐོག་དྲངས་སེམས་ཅན་ཐམས་ཅད་ཀྱི་ཚེ་དང་བསོད་ནམས་དཔལ་དང་འབྱོར་བ་གོང་ནས་གོང་དུ་འཕེལ་ཞིང་རྒྱས་པ་དང་། མཆོག་ཐུན་མོང་གི་དངོས་གྲུབ་མ་ལུས་པ་སྩལ་དུ་གསོལ།
ཞེས་བརྗོད་ཅིང་འདོན་དོན་ལ་གསོལ་བ་གདབ། དེ་ནས་རྡོ་རྗེ་སེམས་དཔའི་ཡི་གེ་བརྒྱ་པ་ལན་གསུམ་གྱི་མཐར།
མ་འབྱོར་བ་དང་
སོགས་ཀྱིས་ནོངས་པ་བཟོད་པར་གསོལ། རས་བྲིས་ལ་བརྟན་བཞུགས་ནི།
ཕྱོགས་བཅུ་ན་བཞུགས་པའི་སངས་རྒྱས་དང་བྱང་ཆུབ་སེམས་དཔའ་ཐམས་ཅད་བདག་ལ་དགོངས་སུ་གསོལ། ཇི་སྲིད་ནམ་མཁའི་མཐའ་དང་མཉམ་པའི་སེམས་ཅན་ཐམས་ཅད་མི་གནས་པའི་མྱ་ངན་ལས་འདས་པའི་ས་ལ་མ་བཞག་གི་བར་དུ་རྒྱལ་བ་རྣམས་མྱ་ངན་ལས་མི་འདའ་བར་བརྟན་པར་བཞུགས་སུ་གསོལ། ཁྱད་པར་དུ་ཡང་རས་བྲིས་ཀྱི་དཀྱིལ་འཁོར་འདི་ལ་བསྐྱེད་ཅིང་སྤྱན་དྲངས་པའི་ལྷ་ཚོགས་ཐམས་ཅད་ཇི་སྲིད་འབྱུང་བ་བཞིའི་གནོད་པས་མ་ཞིག་གི་བར་དུ་བརྟན་པར་བཞུགས་སུ་གསོལ། བརྟན་པར་བཞུགས་ནས་བདག་དང་སེམས་ཅན་ཐམས་ཅད་ལ་མཆོག་དང་ཐུན་མོང་གི་དངོས་གྲུབ་མ་ལུས་པ་སྩལ་དུ་གསོལ། ཨོཾ་སུ་པྲ་ཏིཥྛ་བཛྲ་ཡེ་སྭཱཧཱ།
ཞེས་བརྗོད་ཅིང་རས་བྲིས་ལ་མེ་ཏོག་གཏོར། དེ་ནས་སྨོན་ལམ་གདབ་པ་ནི།
དགེ་བ་འདི་ཡིས་མྱུར་དུ་བདག །ཚེ་དཔག་མེད་མགོན་འགྲུབ་གྱུར་ནས། །འགྲོ་བ་གཅིག་ཀྱང་མ་ལུས་པ། །དེ་ཡི་ས་ལ་འགོད་པར་ཤོག །
ཅེས་དང་།
འདི་ལྟར་བསྒྲུབས་པའི་དགེ་བ་འདི་ཡི་མཐུས། །བདག་ཅག་དཔོན་སློབ་རྒྱུ་སྦྱོར་སྦྱིན་བདག་གིས། །ཐོག་མེད་ནས་བསགས་ཚེ་ཐུང་གྱུར་པ་ཡི། །ལས་སྒྲིབ་མ་ལུས་བྱང་ཞིང་དག་གྱུར་ཅིག །འགྲོ་ཀུན་དགའ་བདེའི་དཔལ་ལ་རྟག་འགོད་ཕྱིར། །བསོད་ནམས་འདི་ཡིས་བདག་ཅག་དཔོན་སློབ་རྣམས། །ནད་དང་གནོད་མེད་དུས་འདིར་ཚེ་རིང་བའི། །མཐར་ཐུག་གྱུར་ནས་བསམ་དོན་ཀུན་འགྲུབ་ཤོག །དེ་ལྟར་འཆི་མེད་དཔལ་ལ་ལོངས་སྤྱོད་ཅིང་། །བདག་ཅག་རྣམས་ཀྱི་སྤྱོད་ལམ་ཕྲ་མོ་ཚུན། །མ་ལུས་བསྟན་དང་འགྲོ་བའི་དོན་གྱུར་ནས། །རྒྱལ་སྲས་སྤྱོད་པས་དོན་གཉིས་ལྷུན་གྲུབ་ཤོག །ཕ་རོལ་ཕྱིན་དང་བྱ་སྤྱོད་རྣལ་འབྱོར་གྱི། །རྒྱུད་སྡེའི་དོན་ལ་སྦྱངས་པ་མཐར་ཕྱིན་ནས། །རྩེ་གཅིག་ཐེག་མཆོག་རིམ་གཉིས་རྣལ་འབྱོར་གྱིས། །དཔེ་ཡི་ཡེ་ཤེས་ཚེ་འདིར་འཆར་བར་ཤོག །སྐྱབས་གནས་བསླུ་མེད་རྣམས་ཀྱི་ཐུགས་རྗེ་དང་། །བདག་གི་དད་པའི་ཤུགས་དང་ཆོས་ཀྱི་དབྱིངས། །བདེན་པའི་སྟོབས་ཀྱིས་བདག་ཅག་དཔོན་སློབ་ཀྱི། །འདི་ཕྱིའི་དོན་ཀུན་ཡིད་བཞིན་འགྲུབ་གྱུར་ཅིག །
ཅེས་པས་སྨོན་ལམ་བཏབ། དྲིལ་བུ་གསིལ་ཞིང་།
རྒྱལ་མཚན་རྩེ་མོ་
སོགས་དང་།
ཕུན་སུམ་ཚོགས་པ་
སོགས་དཀོན་མཆོག་གསུམ་གྱི་བཀྲ་ཤིས་དང་།
འཇིག་རྟེན་འདྲེན་པའི་
སོགས་དང་།
ལོ་བརྒྱ་འཚོ་ཞིང་
སོགས་དང་།
འབད་དང་རྩོལ་བ་མི་དགོས་
སོགས་དང་།
ཉིན་མོ་བདེ་ལེགས་
སོགས་བརྗོད་ཅིང་རོལ་མོའི་སྒྲ་རྒྱ་ཆེར་བྱའོ། །
དེ་དག་གིས་ནི་བཅོམ་ལྡན་འདས་ཚེ་དཔག་ཏུ་མེད་པ་ལྷ་དགུའི་སྒྲུབ་པའི་ཐབས་རས་བྲིས་ལ་བརྟེན་པའི་དཀྱིལ་འཁོར་གྱི་ཆོ་ག་དང་བཅས་པ་འཆི་མེད་དཔལ་སྟེར་ཞེས་བྱ་བ་མ་ཚང་བ་མེད་པར་བསྟན་ཟིན་ཏོ། །འདིར་སྨྲས་པ། དེང་སང་གངས་ཅན་ལྗོངས་འདིའི་སྐྱེ་བོ་རྣམས། །ཚེ་དང་རིགས་བརྒྱུད་དཔལ་འབྱོར་ཀུན་འཛོམས་པ། །རེ་རེ་ཙམ་སྟེ་བརྒྱ་ལ་སྲིད་པ་ཙམ། །ལྷག་པར་ཚེ་མཐར་ཕྱིན་པ་ཆེས་དཀོན་པ། །མཐོང་བས་དེ་དག་རྣམས་ལ་ཕན་ཕྱིར་དང་། །རང་ཉིད་བསྟན་འགྲོའི་དོན་མང་བསྒྲུབ་པའི་ཕྱིར། །འདི་སྦྱར་དགེ་བས་བདག་ཅག་དཔོན་སློབ་རྣམས། །དུས་འདིར་ནད་མེད་ཚེ་རིང་ལྡན་གྱུར་ཅིག །ཀྱེ་མ་དེང་དུས་ཆོས་པར་རློམ་པ་རྣམས། །ཕལ་ཆེར་འདི་སྣང་ཁོ་ན་ཨ་འཐས་ཀྱིས། །ཕྱི་མ་བརྗེད་ནས་བྱོལ་སོང་བཞིན་དུ་འཆི། །དེ་ཕྱིར་བདག་གི་ཡིད་སྨོན་འདི་ལྟར་གྱུར། །གཡེང་མེད་ཆོས་མཐུན་མཐུན་རྐྱེན་ལ་སྤྱོད་ཅིང་། །མི་ཚེ་འཆད་ཉན་སྒྲུབ་ལ་དྲིལ་སྙམ་ཡང་། །བསྟན་པའི་རྩ་བ་དཔལ་ལྡན་ས་སྐྱ་ཡི། །ཁུར་འདིས་གཡེང་བར་གྱུར་མོད་དེ་ལྟ་ནའང་། །ཕྱི་ལྟར་འཕྲིན་ལས་རྣམ་བཞིས་བསྟན་པ་སྤེལ། །ནང་དུ་ཟབ་མོའི་ལམ་ལ་གཅིག་ཏུ་དྲིལ། །གདུང་བརྒྱུད་རྒྱུན་མི་ཆད་པས་སྐྱོང་གྱུར་ཅིག །རྩ་བརྒྱུད་བླ་མ་ཐུགས་རྗེའི་གཏེར་མངའ་ཞིང་། །བཀའ་སྲུང་རྣམས་ཀྱི་མཐུ་རྩལ་བསམ་ལས་འདས། །བདག་ཀྱང་ལྷག་བསམ་དག་པའི་ནུས་མཐུ་ཡིས། །བསམ་དོན་མ་ལུས་འབད་མེད་ལྷུན་གྲུབ་ཤོག །ཅེས་བཅོམ་ལྡན་འདས་ཚེ་དཔག་ཏུ་མེད་པ་ལྷ་དགུའི་བསྒྲུབ་པའི་ཐབས་དཀྱིལ་འཁོར་གྱི་ཆོ་ག་དང་བཅས་པ་འཆི་མེད་དཔལ་སྟེར་ཞེས་བྱ་བ་འདི་ནི་འཇམ་མགོན་གྲུབ་པའི་དཔའ་བོ་པདྨའི་རྣམ་འཕྲུལ་བསོད་ནམས་དབང་པོ་དང་། རྒྱལ་སྲས་ཞི་བ་འཚོའི་རྣམ་འཕྲུལ་ཀུན་དགའི་མཚན་ཅན། རྗེས་ནགས་དགོན་པ་ཆེན་པོ་སྦྱིན་པ་གྲགས་པ། གྲུབ་མཆོག་དབང་ཕྱུག་རབ་བརྟན། མཁས་པའི་དབང་པོ་ངག་དབང་ཆོས་ཀྱི་གྲགས་པ་ལ་སོགས་ཏེ་ཡོངས་འཛིན་ཆོས་བཞིན་དུ་སྤྱོད་པ་དུ་མའི་ཞབས་རྡུལ་སྤྱི་བོས་ལེན་པ་དཔལ་ས་སྐྱ་པ་ཤཱཀྱའི་དགེ་བསྙེན་ཐེག་པ་མཆོག་གི་རྣལ་འབྱོར་པ་སྔགས་འཆང་ངག་དབང་ཀུན་དགའ་བསོད་ནམས་གྲགས་པ་རྒྱལ་མཚན་དཔལ་བཟང་པོས་རང་གཞན་ཐམས་ཅད་འཆི་མེད་ཀྱི་དཔལ་ལ་སྤྱོད་ཅིང་། བསྟན་འགྲོའི་དོན་རྒྱ་ཆེན་པོ་བསྒྲུབ་པའི་ལྷག་བསམ་རྣམ་པར་དག་པས་ཀུན་ནས་བསླངས་ཏེ། གྲུབ་ཆེན་ཛེ་ཏཱ་རིའི་རྒྱ་གཞུང་དང་། འདིའི་བསྒྲུབ་དཀྱིལ་གྱི་ཡིག་ཆ་སྲོ་ལུང་པ་ཀུན་དགའ་སྨོན་ལམ། རྗེ་རྡོ་རྗེ་འཆང་གི་དངོས་སློབ་ཆོས་རྗེ་དཔལ་གྱི་རྒྱལ་མཚན། ས་ལོ་ཐམས་ཅད་མཁྱེན་པ། ངོར་ཆེན་དཀོན་མཆོག་ལྷུན་གྲུབ། སྙིགས་དུས་ཀྱི་བསྟན་པའི་གསལ་བྱེད་དམ་པ་དཔལ་ས་སྐྱ་པ་ཆེན་པོ་སྔགས་འཆང་ཆོས་ཀྱི་རྒྱལ་པོ་ངག་དབང་ཀུན་དགའ་རིན་ཆེན་རྣམས་ཀྱིས་མཛད་པའི་གསུང་རབ་ལ་བརྟེན་ནས། མེ་མོ་ཡོས་ཀྱི་ལོ་ཟླ་བ་བཅུ་གཅིག་པའི་དཀར་ཕྱོགས་དགའ་བ་དང་པོའི་ཚེས་ལ་ཤབ་སྒོ་ལྔའི་ཡུལ་ལྗོངས་ཁྱད་པར་ཅན་དགེ་སྡིངས་བཀྲ་ཤིས་བསམ་འགྲུབ་ཀྱི། བདག་གི་བླ་མ་གྲུབ་པའི་འཁོར་ལོས་བསྒྱུར་བ་འཇམ་དབྱངས་བསོད་ནམས་དབང་པོའི་གཟིམ་ཆུང་གི་མདོ། ཉི་འོད་འཁྱིལ་པར་སྦྱར་བའི་ཡི་གེ་པ་ནི་ཤཱཀྱའི་དགེ